ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

P R I M A R
REFERAT DE APROBARE
la proiectul de hotărâre 

pentru aprobarea Regulamentului privind repartizarea și închirierea locuințelor nZEB plus pentru tineri, proprietate publică a Municipiului Câmpulung Moldovenesc

Municipiul Câmpulung Moldovenesc a implementat proiectul „Construire bloc de locuințe pentru tineri în municipiul Câmpulung Moldovenesc, județul Suceava”, finanțat prin Planul Național de Redresare și Reziliență – Componenta C10 „Fondul Local”, în baza Contractului de finanțare nr. 137344/06.12.2022, prin care au fost realizate 12 locuințe nZEB plus, destinate închirierii tinerilor proveniți din comunități marginalizate și grupuri vulnerabile.

Realizarea acestei investiții reprezintă o măsură concretă care contribuie la îmbunătățirea condițiilor de locuire pentru tineri aflați în dificultate, la prevenirea excluziunii sociale și la creșterea calității vieții acestora, în concordanță cu obiectivele asumate prin Planul Național de Redresare și Reziliență.
Pentru ca locuințele realizate să poată fi repartizate și închiriate cu respectarea condițiilor impuse prin finanțarea proiectului și a prevederilor legislației în vigoare, este necesară aprobarea unui regulament care să stabilească în mod transparent și unitar condițiile de acces, criteriile de eligibilitate, criteriile de ierarhizare, procedura de analiză a solicitărilor, precum și drepturile și obligațiile viitorilor chiriași.

Regulamentul a fost elaborat cu respectarea prevederilor Legii locuinței nr. 114/1996, republicată, ale legislației din domeniul asistenței sociale, precum și ale Ghidului specific aferent finanțării prin Planul Național de Redresare și Reziliență – Componenta C10 „Fondul Local”, criteriile de eligibilitate fiind adaptate particularităților și nevoilor existente la nivelul municipiului Câmpulung Moldovenesc, în limitele permise de schema de finanțare.

Totodată, regulamentul asigură continuitatea în soluționarea solicitărilor de locuințe sociale existente la nivelul municipiului, prin posibilitatea actualizării dosarelor depuse anterior și menținerea vechimii cererilor, evitând astfel reluarea procedurii de depunere a solicitărilor și respectând principiul egalității de tratament între solicitanți.

Adoptarea prezentului regulament este necesară pentru asigurarea unui cadru procedural clar, transparent și nediscriminatoriu privind repartizarea locuințelor nZEB plus, precum și pentru respectarea obligațiilor asumate de Municipiul Câmpulung Moldovenesc prin contractul de finanțare și prin documentele aferente implementării proiectului.

Față de cele prezentate, supun spre dezbatere și aprobare Consiliului Local al municipiului Câmpulung Moldovenesc proiectul de hotărâre pentru aprobarea Regulamentului privind repartizarea și închirierea locuințelor nZEB plus pentru tineri, proprietatea publică a Municipiului Câmpulung Moldovenesc

Cu această prezentare supun aprobării dumneavoastră proiectul de hotărâre. 

Primar,

Negură Mihăiţă
